लाला जगदलपुरी। एक ऐसा नाम जिसे छत्तीसगढ़ के बस्तर अंचल की जीवित किम्वदन्ती, बस्तर का चलता-फिरता ज्ञान-कोश, अक्षरादित्य आदि आदि कहा जाता रहा है। किन्तु आज 93 वर्षीय वह चलता-फिरता ज्ञान-कोष हमारे बीच नहीं है। 14 अगस्त की संध्या 7.00 बजे उस साहित्य-ऋषि ने अपने डोकरीघाट पारा (जगदलपुर, बस्तर- छत्तीसगढ़) स्थित निवास पर अन्तिम साँसें लीं। अन्तिम साँसों के पहले तक यद्यपि वे रोग-शय्या पर पड़े हुए थे ; तथापि उनके ज्ञान का भण्डार तब भी अक्षुण्ण रहा था। तब भी, यदि कोई उनसे कुछ माँगने गया तो वह खाली हाथ नहीं लौटा। हाँ, कभी-कभी स्मृति-लोप की स्थिति में चला जाने वाला दण्डक वन का यह साहित्य-ऋषि मूल प्रसंग से थोड़ी देर के लिये भटक भले ही जाता रहा हो किन्तु स्मृति लौटते ही आपके साथ समरस हो जाता था। कई बार आपसे पूछता था- और सब ठीक है, न?